શહેરના હાર્દસમા કોલેજ રોડ વિસ્તારમાં આવેલી આઝાદી પૂર્વેની શૈક્ષણિક સંસ્થા ધી નડિયાદ એજ્યુકેશન સોસાયટીના કેમ્પસમાં સદગત પ્રમુખ હર્ષદભાઈ એન.દલાલના સ્મરણાર્થે નવ જેટલી શાળા-કોલેજના પરિવારની અને મેનેજમેન્ટની એક સંયુક્ત શોકાંજલિ સભાનું સાંજે ૫.૩૦ કલાકે આયોજન થયુ હતું. સંસ્થાના ઉપપ્રમુખ અને સી.જે.પટેલ કંપનીના શેઠ કિરણભાઈ પટેલે પોતાના પ્રાસંગિક ઉદ્દબોધનમાં કંપની તરફથી સોસાયટીને ૫૧ લાખના માતબર દાનની જાહેરાત કરી હતી. ઉપરાંત પૂર્વ કેન્દ્રિય મંત્રી દિનશા પટેલે જણાવ્યું કે, માનવજીવન ઈશ્વરની દેન છે. એનું મૃત્યુ તો નિશ્ચિંત જ છે. એ સમજીને દરેકે જીવવું જોઈએ. હર્ષદભાઈ ઈતિહાસમાં નોંધ લેવા જેવું જીવન જીવી ગયા છે. સમાજને સમજીને ચાલનારા હતા. એમણે જીવનમાં જે રીતે સુકાર્યો કર્યા તે દિશામાં આપણે સહુએ ચાલવું પડશે. એમના સમાજકાર્યોને આગળ વધારવા આપણે પ્રયત્નશીલ રહેવું પડશે.